Сесар Вайехо
В памет на моя покоен брат Мигел

Превод от испански: Александър Муратов, Атанас Далчев, 1968

chitanka.info

Брате, днес на каменната пейка аз седя пред къщи

дето ти ни липсваш безвъзвратно?

Спомням си как в този час играехме и мама

ни погалваше: „Дечица, стига…“

Ето аз се скривам,

както някога по време на вечерните молитви,

и очаквам да не ме намериш.

После в гостната, из коридорите, на пруста

скриваш се пък ти и аз не те намирам.

Спомням си, че стигахме до плач

в тая криеница, брате.

Мигел, ти се скри

на разсъмване подир една гореща августовска нощ;

ала вместо да се скриеш весел, беше тъжен.

И сърце близнашко твое от онези дни залезли,

аз се отегчавам, че не те намирам.

Вече пада на душата сянка.

Чуй ме, брате мой, не се бави,

покажи се. Хайде. Може да се разтревожи мама.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.